b"\n_START_ARTICLE_\nAude\n_START_SECTION_\nGeografia\n_START_PARAGRAPH_\nL'Aude limita amb els departaments dels Pirineus Orientals (al sud), l'Arieja, l'Alta Garona i el llac de Montbel (a l'oest) i el Tarn i l'Erau (H\xc3\xa9rault en franc\xc3\xa8s) al nord. A l'est hi ha la mar Mediterr\xc3\xa0nia._NEWLINE_La capital de l'Aude \xc3\xa9s Carcassona, i les ciutats principals (que formen les dues sotsprefectures del departament) s\xc3\xb3n Narbona i Lim\xc3\xb3s. _NEWLINE_Est\xc3\xa0 format per diverses regions o comarques: el Lauragu\xc3\xa9s, el Carcasson\xc3\xa8s, el Cabard\xc3\xa8s, el Menerb\xc3\xa8s, les Corberes, el Narbon\xc3\xa8s, el Ras\xc3\xa8s i el Pa\xc3\xads de Saut. _NEWLINE_Es troba emmarcat al nord pel mass\xc3\xads de la Muntanya Negra i al sud per les Corberes, i \xc3\xa9s travessat per l'Aude i pel Canal del Migdia, o Canal du Midi. Prop de la mar hi ha els estanys de Sijan, l'Air\xc3\xb2la i la part septentrional del de Leucata, que comparteix amb la Catalunya Nord.\n_START_SECTION_\nHist\xc3\xb2ria\n_START_PARAGRAPH_\nL'Aude va ser un dels 83 departaments originals creats durant la Revoluci\xc3\xb3 Francesa, el 4 de mar\xc3\xa7 de 1790 (en aplicaci\xc3\xb3 de la llei del 22 de desembre de 1789). Va ser creat a partir de l'antiga prov\xc3\xadncia del Llenguadoc.\n_START_SECTION_\nEconomia\n_START_PARAGRAPH_\nAmb poca import\xc3\xa0ncia de la ind\xc3\xbastria (centrada a les ciutats principals i a la Nov\xc3\xa8la o Port-la-Nouvelle), els principals recursos provenen de l'agricultura (principalment dels conreus de vinya) i, sobretot, del turisme. Llocs d'inter\xc3\xa8s s\xc3\xb3n la ciutat fortificada de Carcassona, el conjunt monumental de Narbona, l'abadia de Fontfreda, la vila medieval de Concas, els castells de Perapertusa i Querb\xc3\xbas i la reserva africana de Sijan, entre d'altres."